**Borre Historielag feiret Bruserød-dagen 17. august**

**Det var stor stemning i Borre Historielag da 50 gjester benket seg i de to stuene inne på Borre Historielags eiendom, Bruserød på Nykirke, og feiret den tradisjonelle Bruserød-dagen. Husorkesteret, ved Kjell Arne Bay på keyboard og Magnor Kristensen på trekkspill, var forsterket med styremedlem Morten Svagård som forsanger og Even Gjengaar på gitar.**

 **Nora Ouff ble hedret med et velfortjent æresmedlemskap, en diplom med akvarellen «Tordenskioldseika» av Anders Kaardahl, og stor applaus fra de mange tilstedeværende. Nora har hatt ansvar for kjøkkentjenesten på Bruserød i 40 år, helt siden foreningen kjøpte gården.**

**Nora ble utnevnt som det tiende æresmedlemmet i Borre Historielag, og hun kommer i godt selskap Kristian Syvertsen, Erik Schou Eriksen, Lars Frebergsvik, Jørn Freberg, Thoralf Holt, Bjørg Solberg, Hans-Christian Oset, Eli Kari Høihilder og Audun Karlsen.**

**Ragnhild Bruserud var nærmeste nabo og senere verge for Oleane Kjølsund, den siste eieren av Bruserød. Ragnhild overrakte en nattserk som hun i sin tid hadde fått av Oleane, og hun ga levende skildringer av Oleanes liv og virke på gården inntil hun til slutt måtte flytte til Gannestad, og gården ble stående tom. Oleane hadde i sitt testamente skrevet at gården skulle selges, og at inntekten skulle gå til et legat til beste for eldre på Nykirke. Resultatet ble Oleanestua, til stor glede for Nykirke-samfunnet og distriktet for øvrig. Borre Historielag kjøpte gårdstunet i 1981, og fire naboer jordene og skogteigen. Innboet ble solgt på auksjon under ledelse av lensmann Syvertsen.**

**Ragnhilds sønn Christoffer hadde også historier å fortelle, og selv om han var bare 12 år da Oleane gikk bort, mintes han mange opplevelser på Øvre Bruserød med Oleane. Slik fikk gjestene på Bruserød-dagen innblikk i tidene før foreningen overtok eiendommen.**

**Deltakerne koste seg med musikk og allsang, deilig rømmegrøt fra Holes delikatesse, og kaffe og vafler som kjøkkenkomiteen hadde stelt i stand. Foreningens sekretær, Terje Knutheim, orienterte om historielagets kommende busstur til Hurum, som ligger beskrevet på vår nettside. Skuespiller Tone Ringen fremførte dikt og sang for oss, og det tradisjonelle loddsalget gikk unna.**

**Historielagets leder, Eli Kari Høihilder, loset oss gjennom kvelden på en utmerket måte.**

**Neste arrangement på Bruserød blir 23. september, når Øyvind Nustad skal fortelle om sin bok, «Snøen som falt i fjor,» om sin oppvekst i Horten. Alle ønskes velkommen til gården!**

**Vi minner samtidig om at Borre Historielag vil bli representert ved stand på Frivillighetsdagen 11. september.**

**Hilsen Styret**